ประกาศคณะกรรมการกิจการโทรคมนาคมแห่งชาติประกาศคณะกรรมการกิจการโทรคมนาคมแห่งชาติเรื่องหลักเกณฑ์และเงื่อนไขการพิจารณามาตรฐานบริการที่ดีสำหรับการเชื่อมต่อโครงข่ายโทรคมนาคม โดยที่ประกาศคณะกรรมการกิจการโทรคมนาคมแห่งชาติว่าด้วยการใช้และเชื่อมต่อโครงข่ายโทรคมนาคม พ.ศ. ๒๕๔๙ ข้อ ๑๓ กำหนดให้ผู้รับใบอนุญาตที่ให้เชื่อมต่อโครงข่ายโทรคมนาคมมีหน้าที่ต้องจัดให้มีวงจรรับ- ส่งสัญญาณและอุปกรณ์ที่จำเป็นสำหรับการเชื่อมต่อโครงข่ายโทรคมนาคมอย่างเพียงพอ ณจุดเชื่อมต่อโครงข่ายโทรคมนาคมเพื่อให้ผู้รับใบอนุญาตที่ขอเชื่อมต่อโครงข่ายโทรคมนาคมสามารถให้บริการด้วยคุณภาพที่ดีได้โดยการพิจารณาคุณภาพของบริการเชื่อมต่อโครงข่ายโทรคมนาคมให้เป็นไปตามหลักเกณฑ์และเงื่อนไขที่คณะกรรมการกิจการโทรคมนาคมแห่งชาติประกาศกำหนดอาศัยอำนาจตามความในมาตรา๕๑ (๖) (๗)แห่งพระราชบัญญัติองค์กรจัดสรรคลื่นความถี่และกำกับกิจการวิทยุกระจายเสียงวิทยุโทรทัศน์และกิจการโทรคมนาคมพ.ศ. ๒๕๔๓อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคลซึ่งมาตรา ๒๙ ประกอบกับมาตรา ๓๕ มาตรา ๓๖ มาตรา ๔๓ มาตรา ๔๕ มาตรา ๔๖ มาตรา ๔๗มาตรา ๖๑ และมาตรา ๖๔ ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมายประกอบกับมาตรา ๒๕ แห่งพระราชบัญญัติการประกอบกิจการโทรคมนาคม พ.ศ. ๒๕๔๔อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคลซึ่งมาตรา ๒๙ ประกอบกับมาตรา ๓๕ มาตรา ๓๖ มาตรา ๔๑ มาตรา ๔๓ และมาตรา ๔๕ของรัฐธรรมนูญแห่งราชอาณาจักรไทยบัญญัติให้กระทำได้โดยอาศัยอำนาจตามบทบัญญัติแห่งกฎหมายคณะกรรมการกิจการโทรคมนาคมแห่งชาติจึงกำหนดหลักเกณฑ์และเงื่อนไขการพิจารณามาตรฐานบริการที่ดีสำหรับการเชื่อมต่อโครงข่ายโทรคมนาคมไว้ดังต่อไปนี้ข้อ ๑ในประกาศนี้จุดเชื่อมต่อโครงข่ายโทรคมนาคม หมายความว่าจุดที่มีการเชื่อมต่อระหว่างโครงข่ายโทรคมนาคมภายใต้ความตกลงทางเทคนิคและทางพาณิชย์เพื่อให้ผู้ใช้บริการของผู้ประกอบกิจการโทรคมนาคมฝ่ายหนึ่งสามารถติดต่อสื่อสารกับผู้ใช้บริการหรือใช้บริการโทรคมนาคมของผู้ประกอบกิจการโทรคมนาคมอีกฝ่ายหนึ่งได้ความคับคั่ง ณ จุดเชื่อมต่อโครงข่ายโทรคมนาคมหมายความว่า สถานะหรือเหตุการณ์ที่เกิดขึ้นในขณะใด ๆเมื่อมีปริมาณทราฟฟิคขาออกหนาแน่น ซึ่งรวมทั้งเสียง (Voice)ข้อมูล (Data) และการส่งสัญญาณ (Signalling) หรือปริมาณความต้องการใช้งานเพิ่มขึ้นอันเป็นเหตุให้ผู้ใช้บริการเรียกไปยังปลายทางได้ยากหรือไม่สามารถเรียกไปยังปลายทางได้การเรียกสำเร็จ ณ จุดเชื่อมต่อโครงข่ายโทรคมนาคมหมายความว่าการเรียกข้ามโครงข่ายผ่านจุดเชื่อมต่อโครงข่ายโทรคมนาคมไปยังผู้ใช้ปลายทางของโครงข่ายอื่นโดยโครงข่ายที่รับการเรียกนั้นสามารถจัดสรรช่องสัญญาณให้กับการเรียกนั้นได้และส่งสัญญาณเรียกติด (Ring Back Signal) ไปยังโครงข่ายของผู้เรียกข้อ ๒เกณฑ์การพิจารณาคุณภาพของบริการเชื่อมต่อโครงข่ายโทรคมนาคมระหว่างผู้รับใบอนุญาตที่ให้เชื่อมต่อโครงข่ายโทรคมนาคมและผู้รับใบอนุญาตที่ขอเชื่อมต่อโครงข่ายโทรคมนาคมเฉพาะทราฟฟิคที่เป็นเสียง (Voice Traffic)สำหรับทุกเส้นทางการเชื่อมต่อระหว่างโครงข่ายโทรคมนาคมในแต่ละจุดเชื่อมต่อโครงข่ายโทรคมนาคมให้เป็นไปตามเกณฑ์ดังต่อไปนี้(๑)ความคับคั่ง ณ จุดเชื่อมต่อโครงข่ายโทรคมนาคม (POI Congestion) ต้องมีค่าไม่มากกว่าร้อยละ ๕โดยคิดจากค่าเฉลี่ยของปริมาณทราฟฟิคขาออกที่ไม่สามารถส่งข้ามโครงข่ายของตนเทียบกับปริมาณทราฟฟิคขาออกทั้งหมดที่พยายามส่งออกจากโครงข่ายโทรคมนาคมของตน ณจุดเชื่อมต่อโครงข่ายโทรคมนาคมนั้น(๒)การเรียกสำเร็จ ณ จุดเชื่อมต่อโครงข่ายโทรคมนาคม (POI Successful Call) ต้องมีค่าไม่น้อยกว่าร้อยละ ๘๕โดยคิดจากค่าเฉลี่ยของปริมาณการเรียกขาออกข้ามโครงข่ายสำเร็จเทียบกับปริมาณการเรียกขาออกทั้งหมดที่พยายามส่งออกจากโครงข่ายโทรคมนาคมของตน ณจุดเชื่อมต่อโครงข่ายโทรคมนาคมนั้นการคำนวณเพื่อหาค่าตาม(๑) และ (๒) ให้ใช้วิธีคำนวณค่าเฉลี่ยที่ได้จากการเก็บข้อมูลในแต่ละเดือนซึ่งทำการวัดเป็นรายชั่วโมงตั้งแต่เวลา ๒๐.๐๐ นาฬิกา ถึง ๒๑.๐๐ นาฬิกาข้อ ๓กรณีที่คุณภาพของบริการเชื่อมต่อโครงข่ายโทรคมนาคมไม่เป็นไปตามเกณฑ์ที่กำหนดในข้อ๒ อันเนื่องมาจากการเกิดภัยพิบัติตามธรรมชาติหรือเหตุจำเป็นอย่างยิ่งอันมิอาจหลีกเลี่ยงได้ผู้รับใบอนุญาตที่มีโครงข่ายโทรคมนาคมต้องรายงานให้สำนักงานทราบภายใน ๑๕ วันนับแต่วันที่เหตุการณ์ดังกล่าวได้สิ้นสุดลงการรายงานตามวรรคหนึ่งให้รายงานเป็นหนังสือพร้อมข้อมูลหรือรายละเอียดที่เกี่ยวข้องและพยานหลักฐานเพื่อยืนยันถึงเหตุแห่งการนั้นข้อ ๔ผู้รับใบอนุญาตที่มีโครงข่ายโทรคมนาคมต้องวัดคุณภาพของบริการเชื่อมต่อโครงข่ายโทรคมนาคมให้เป็นไปตามเกณฑ์ที่กำหนดในข้อ๒ ตลอดระยะเวลาที่ให้บริการและต้องจัดเก็บรวบรวมข้อมูลดังกล่าวให้คณะกรรมการสามารถตรวจสอบได้เมื่อได้รับการร้องขอผู้รับใบอนุญาตที่มีโครงข่ายโทรคมนาคมมีหน้าที่ต้องจัดส่งข้อมูลการเรียกสำเร็จ ณ จุดเชื่อมต่อโครงข่ายโทรคมนาคมและ ความคับคั่ง ณ จุดเชื่อมต่อโครงข่ายโทรคมนาคม ตามข้อ ๒ แก่คณะกรรมการทุกไตรมาส ทั้งนี้ให้ผู้รับใบอนุญาตที่มีโครงข่ายโทรคมนาคมเก็บข้อมูลดังกล่าวไว้เป็นเวลาอย่างน้อย ๖เดือนให้ผู้รับใบอนุญาตที่มีโครงข่ายโทรคมนาคมประกาศเผยแพร่รายงานคุณภาพการให้บริการในรูปแบบที่ผู้ใช้บริการสามารถเข้าใจได้โดยง่ายในที่เปิดเผยเห็นได้ง่ายณ ที่ทำการของผู้รับใบอนุญาตที่มีโครงข่ายโทรคมนาคมหรือโดยวิธีการอื่นเพื่อให้ประชาชนทั่วไปได้รับทราบทุกสิ้นปีข้อ ๕กรณีที่คุณภาพของบริการเชื่อมต่อโครงข่ายโทรคมนาคมไม่เป็นไปตามเกณฑ์ที่กำหนดในข้อ ๒ผู้รับใบอนุญาตที่ให้เชื่อมต่อโครงข่ายโทรคมนาคมและผู้รับใบอนุญาตที่ขอเชื่อมต่อโครงข่ายโทรคมนาคมมีหน้าที่ต้องดำเนินการแก้ไขปรับปรุงให้เป็นไปตามเกณฑ์ที่กำหนดในข้อ ๒ภายในระยะเวลาที่คณะกรรมการกำหนดการดำเนินการแก้ไขหรือปรับปรุงตามวรรคหนึ่งคณะกรรมการอาจสั่งให้ผู้รับใบอนุญาตที่ให้เชื่อมต่อโครงข่ายโทรคมนาคมหรือผู้รับใบอนุญาตที่ขอเชื่อมต่อโครงข่ายโทรคมนาคมแล้วแต่กรณีส่งแผนงานการดำเนินการแก้ไขคุณภาพของบริการเชื่อมต่อโครงข่ายโทรคมนาคมแก่คณะกรรมการด้วยก็ได้กรณีคุณภาพของบริการเชื่อมต่อโครงข่ายโทรคมนาคมที่ไม่เป็นไปตามเกณฑ์ที่กำหนดในข้อ๒เกิดเป็นกรณีพิพาทระหว่างผู้รับใบอนุญาตที่ให้เชื่อมต่อโครงข่ายโทรคมนาคมและผู้รับใบอนุญาตที่ขอเชื่อมต่อโครงข่ายโทรคมนาคมคู่กรณีมีสิทธิเสนอข้อพิพาทดังกล่าวให้คณะกรรมการวินิจฉัยข้อพิพาทดำเนินการวินิจฉัยข้อพิพาทตามอำนาจหน้าที่ในข้อ๕๗ ของประกาศคณะกรรมการกิจการโทรคมนาคมแห่งชาติว่าด้วยการใช้และการเชื่อมต่อโครงข่ายโทรคมนาคม พ.ศ. ๒๕๔๙ข้อ ๖ให้นำบทบัญญัติแห่งประกาศคณะกรรมการกิจการโทรคมนาคมแห่งชาติ เรื่องมาตรฐานและคุณภาพการให้บริการโทรคมนาคมประเภทเสียงมาใช้บังคับด้วยโดยอนุโลมข้อ ๗[๑]ประกาศนี้ให้ใช้บังคับเมื่อพ้นกำหนดหนึ่งร้อยแปดสิบวันนับแต่วันที่ประกาศในราชกิจจานุเบกษาเป็นต้นไปประกาศ ณ วันที่ ๔มีนาคม พ.ศ. ๒๕๕๑พลเอก ชูชาติ พรหมพระสิทธิ์ประธานกรรมการกิจการโทรคมนาคมแห่งชาติปริยานุช/ผู้จัดทำ๑ เมษายน ๒๕๕๑วิภา/ปรับปรุง๑๒กันยายน ๒๕๕๙กลุชาติ/ตรวจ๑๑พฤศจิกายน ๒๕๕๙[๑] ราชกิจจานุเบกษาเล่ม ๑๒๕/ตอนพิเศษ ๖๓ ง/หน้า ๓๕/๒๘ มีนาคม ๒๕๕๑